Nafarroako Parlamentuko Mahaiak, 2023ko urtarrilaren 30ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea EH Bildu Nafarroa talde parlamentarioak aurkezturiko mozioa, zeinaren bidez Nafarroako Gobernua premiatzen baita behar diren neurriak har ditzan musika-ikasketa profesionalak Nafarroatik kanpo egiten dituzten ikasleen ekitatea eta aukera-berdintasuna bermatzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2023ko urtarrilaren 30ean

Lehendakaria: Unai Hualde Iglesias

MOZIOAREN TESTUA

Bakartxo Ruiz Jaso andreak, EH Bildu Nafarroa talde parlamentarioko bozeramaile denak, Legebiltzarreko Erregelamenduari jarraiki, ondoko mozioa aurkezten du Hezkuntza Batzordean eztabaida eta bozka dadin.

Nafarroako hainbat herritako musika eskolatatik musika ikasketa profesionalak Nafarroatik kanpo egitera doazen hainbat ikasle ditugu, lruñerako distantzia geografikoaren eraginez. Berakoek, esate baterako, askoz ere gertuago daukate lrungo Udal Kontserbatorioa Sarasate Kontserbatorio Profesionala edo Nafarroako Goi Mailako Musika Kontserbatorioa baino. Afera da tasak askoz ere altuagoak direla Nafarroatik kanpoko kontserbatorioetan, eta oso garesti ateratzen zaiela ikasle horiei ikasketekin jarraitzea.

Hezkuntza Departamentuari egindako galderaren erantzunean konparaketa egiten da Nafarroatik kanpoko gertueneko kontserbatorioen artean, eta honako adibidea ematen da:

Aipatu kontserbatorioetan pianoko ikasketa profesionalak egiteko guztirako kostuaren eredua (1. kasuan, ikasgaiez gain, espediente-irekiera eta sartzeko froga batzen dira ere).

|  |  |  |  |  |
| --- | --- | --- | --- | --- |
|  | Iruñea | Tarazona | Irun | Calahorra |
| Kostua 1. maila | 259 €  | 306 €  | 1379, 15 €  | 285, 16 €  |
| Kostua 2. maila | 211,2 €  | 236 €  | 1326,95 €  | 221, 72 €  |
| Kostua 3. maila | 158,4 €  | 177 €  | 1450, 70 €  | 166.29 €  |
| Kostua 4. maila | 211,2 €  | 177 €  | 1450, 70 €  | 166,29 €  |
| Kostua 5. maila | 316,8 €  | 354 €  | 1607,25 €  | 332,58 €  |
| Kostua 6. maila | 264 €  | 354 €  | 1607,25 €  | 332,58 €  |
| Guztira  | 1420,6 €  | 1604 €  | 8822 €  | 1504,62  |

Agerikoa denez, Nafarroako hegoaldetik Aragoi edo Errioxara joan behar duten ikasleen kasuan ez dago alde nabarmenik ordaindu beharreko tasetan, baina Nafarroako iparraldetik eta, zehazki, Malerrekatik edo Bortzirietatik Irungo Udal Kontserbatoriora joan behar duten ikasleek sei aldiz gehiago ordaindu behar dute. Alde handia da, beraz, eta ezberdinkeria honen aurrean Nafarroako Gobernuak lurralde kohesioaren ikuspegitik neurri zuzentzaileren bat hartzeari ezinbestekoa deritzogu.

Honengatik guztiarengatik, honako ebazpen proposamena aurkeztu dugu

Nafarroako Parlamentuak Nafarroako Gobernuari eskatzen dio musika ikasketa profesionalak Nafarroatik kanpo egiten dituzten ikasleei ekitatea eta aukera berdintasuna bermatzeko beharrezkoa diren neurriak har ditzala, ordaindu beharreko tasen prezioan aldea handia denean nolabaiteko konpentsazioa eginez, izan lankidetza formularen bat bilatuz, izan musika eskolei ematen zaien dirulaguntzetan lurralde kohesioaren irizpidea ere txertatuz, edo egoki ikusten den moduan.

lruñean, 2023ko urtarrilaren 26an

Eleduna: Bakartxo Ruiz Jaso